**Novi termini**

**Što su specijalističke klinike?**

Specijalističke klinike su zdravstvene klinike u kojima možete posjetiti liječnike specijaliste, stručnjake pridruženih zdravstvenih grana ili medicinske sestre u vezi nekog specifičnog zdravstvenog problema. Da biste mogli otići kod specijalista, trebate uputnicu od svog liječnika opće prakse ili obiteljskog liječnika ili nekog drugog zdravstvenog djelatnika. Specijalističke klinike zovu se također i ambulante *(‘outpatient’ clinics*).

**Što se događa na zakazanom terminu u klinici?**

Liječnik specijalist, stručnjak pridruženih zdravstvenih grana ili medicinska sestra porazgovarat će s vama o vašem zdravlju. Neki put vas mogu primiti dva ili tri zdravstvena stručnjaka. Oni vas mogu uputiti na pretrage ili neko drugo liječenje. Prije svog zakazanog termina možete jesti i piti osim ako vam kažemo da ne smijete.

**Što ako ne mogu doći na svoj zakazani termin?**

Ako **ne možete** doći na zakazani termin, molimo da nam što prije javite. Možete nas kontaktirati da ga otkažete ili odgodite za neki drugi put. Vaš termin onda možemo dati nekom tko može doći. Time se skraćuje rok čekanja za svakog. Ako ne dođete na **dva zakazana termina**, a prethodno nam ne javite, **nećete dobiti novi termin**. Trebat ćete novu uputnicu.

**Kako se trebam pripremiti za svoj termin?**

Možete si zapisati što želite pitati svog specijalistu. Sa sobom možete također povesti nekog člana svoje obitelji ili prijatelja/prijateljicu. Molimo dođite pripremljeni kada imate zakazan termin. Ponesite sa sobom popis svojih lijekova, nalaze relevantnih pretraga i snimke, te ime, prezime i adresu svog liječnika opće prakse (GP).

**Što ako trebam dodatnu podršku?**

Molimo recite nam:

 - ako imate neki invaliditet

 - ako vam je potreban tumač ili neka druga kulturološka podrška

 - ako vam treba pomoć u vezi prijevoza

**Što ako mi je potreban tumač?**

Recite nam ako vam je potreban tumač tako da ga možemo naručiti za vaš termin. Ponekad se može dogoditi da trebate koristiti usluge tumača preko telefona. Usluge tumača su besplatne ako imate važeću Medicare karticu.

**Moram li platiti za svoj termin?**

Pacijenti s važećom Medicare karticom ne trebaju ništa platiti. Kažite nam ako nemate Medicare karticu ili ste inozemni posjetitelj, jer ćete tada trebati platiti za svoj termin.

**Što će biti kad završi moj termin?**

Vaš će vam specijalist reći ako ponovno trebate doći. Oni će vam objasniti što će se sljedeće dogoditi i što vi trebate učiniti.

Mi ćemo podatke o vašoj njezi podijeliti s vašim liječnikom opće prakse i drugim zdravstvenim djelatnicima koji su uključeni u vašu njegu.